CELEX: 32017R0967
Language: mt
Date: 2017-06-08 00:00:00
Title: Regolament ta' Implimentazzjoni tal-Kummissjoni (UE) 2017/967 tat-8 ta' Ġunju 2017 li jagħti lill-Cape Verde deroga temporanja mir-regoli dwar l-oriġini preferenzjali stabbiliti fir-Regolament Delegat (UE) 2015/2446 fir-rigward ta' fletti tat-tonn ippreparati jew ippreservati

9.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 146/10
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/967
   tat-8 ta' Ġunju 2017
   li jagħti lill-Cape Verde deroga temporanja mir-regoli dwar l-oriġini preferenzjali stabbiliti fir-Regolament Delegat (UE) 2015/2446 fir-rigward ta' fletti tat-tonn ippreparati jew ippreservati
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikoli 64(6) u 66(b) tiegħu,
   Billi:
   
               (1)
            
            
               Il-Cape Verde huwa pajjiż li jibbenefika mis-sistema ġeneralizzata ta' preferenzi msejħa s-SĠP fir-Regolament (UE) Nru 978/2012 tal-Parlament Ewropew u tal-Kunsill (2). Ir-regoli dwar l-oriġini preferenzjali għall-finijiet tas-SPĠ, minbarra r-regoli proċedurali, huma stabbiliti fir-Regolament Delegat tal-Kummissjoni (UE) 2015/2446 (3).
            
         
               (2)
            
            
               Permezz tal-ittra ddatata s-27 ta' Settembru 2016, il-Cape Verde ressaq talba għal deroga temporanja mir-regoli dwar l-oriġini preferenzjali stabbiliti fir-Regolament Delegat (UE) 2015/2446. It-talba kienet għal volum annwali ta' 5 000 tunnellata ta' tonn ippreparat jew ippreservat għal perjodu ta' sentejn, mill-1 ta' Jannar 2017 sal-31 ta' Diċembru 2018. Skont id-deroga mitluba, dawn il-prodotti jitqiesu bħala prodotti li joriġinaw fil-Cape Verde anki jekk, minkejja li jkunu ġew prodotti fil-Cape Verde, huma jkunu ġew prodotti minn ħut mhux oriġinarju.
            
         
               (3)
            
            
               Fit-talba tiegħu għal deroga, il-Cape Verde spjega li l-kwantitajiet ta' tonn li l-flotta tiegħu qed taqbad bħalissa fl-ilmijiet proprji huma żgħar u, fin-nuqqas ta' deroga, il-flotta disponibbli għas-sajd lil hinn mill-ilmijiet territorjali tiegħu hija limitata. Barra minn hekk, l-istaġun tas-sajd għat-tonn huwa limitat għal erba' xhur tas-sena. Dan inaqqas l-opportunitajiet għall-qbid ta' tonn oriġinarju. Element importanti ieħor huwa li l-Cape Verde reċentement żviluppa l-infrastruttura portwali tiegħu. B'riżultat ta' dan, issa jistgħu jiġu ttrattati kwantitajiet ikbar ta' tonn u għaldaqstant l-industrija tas-sajd għat-tonn issa għandha l-opportunità tikber. Fl-aħħar nett, it-talba enfasizzat id-diffikultajiet li l-Cape Verde qed jiffaċċja bħala riżultat ta' dewmien fid-dħul fis-seħħ tal-Ftehim ta' Sħubija Ekonomika (“l-FSE”) il-ġdid bejn l-Unjoni u l-Afrika tal-Punent li ġie inizjalat fit-30 ta' Ġunju 2014. Hija enfasizzat ukoll il-ħtieġa tal-Cape Verde għal deroga mir-regoli dwar l-oriġini preferenzjali sabiex tikkumpensa għall-fatt li għadhom ma jistgħux jiġu invokati r-regoli ta' akkumulazzjoni skont l-EPA.
            
         
               (4)
            
            
               L-argumenti fit-talba juru li, mingħajr id-deroga, l-abbiltà tal-industrija tal-ipproċessar tal-ħut tal-Cape Verde li tesporta l-prodotti inkwistjoni lejn l-Unjoni taħt is-SĠP se tiġi affettwata b'mod sinifikanti. Dan jista' jkun ta' deterrent għal aktar żvilupp tal-flotta tal-Cape Verde għal sajd żgħir pelaġiku u jxekkel il-konformità tal-Cape Verde fil-futur mar-regoli tal-oriġini applikabbli għal dawn il-prodotti.
            
         
               (5)
            
            
               Għalhekk jenħtieġ li l-Cape Verde jingħata deroga temporanja mir-rekwiżit, skont ir-regoli dwar l-oriġini preferenzjali, li l-prodotti li jkun fihom materjali li ma jkunux inkisbu għalkollox fil-pajjiż benefiċjarju jridu jkunu għaddew minn xogħol jew ipproċessar suffiċjenti sabiex ikunu jistgħu jiġu kkunsidrati li joriġinaw f'dak il-pajjiż. Id-deroga għandha tkun għal volum annwali ta' 5 000 tunnellata ta' tonn ippreparat jew ippreservat. Id-deroga għandha tkun limitata għal perjodu ta' sena sabiex jiġu vvalutati l-kapaċità u l-isforzi tal-Cape Verde biex iħejji ruħu biex jikkonforma mar-regoli tal-oriġini għall-prodotti kkonċernati. Jekk, madankollu, l-EPA jidħol fis-seħħ qabel ma jintemm dak il-perjodu ta' sena, id-deroga għandha tiskadi fil-ġurnata li tiġi eżattament qabel id-data li fiha jidħol fis-seħħ l-EPA.
            
         
               (6)
            
            
               Il-kwantitajiet stipulati fl-Anness ta' dan ir-Regolament għandhom ikunu ġestiti b'konformità mal-Artikoli 49 sa 54 tar-Regolament ta' Implimentazzjoni tal-Kummissjoni (UE) 2015/2447 (4) li jirregolaw il-ġestjoni tal-kwoti tariffarji.
            
         
               (7)
            
            
               Id-deroga għandha tingħata bil-kundizzjoni li l-awtoritajiet doganali tal-Cape Verde jieħdu l-passi neċessarji biex iwettqu kontrolli kwantitattivi fuq l-esportazzjonijiet tal-prodotti suġġetti għad-deroga, u li huma jibagħtu lill-Kummissjoni dikjarazzjoni tal-kwantitajiet li għalihom inħarġu ċertifikati tal-oriġini tal-Formola A skont dan ir-Regolament u n-numri tas-serje ta' dawk iċ-ċertifikati.
            
         
               (8)
            
            
               Il-miżuri previsti f'dan ir-Regolament għandhom jidħlu fis-seħħ mill-aktar fis possibbli wara l-pubblikazzjoni tiegħu sabiex titqies is-sitwazzjoni tal-Cape Verde u sabiex dan il-pajjiż jitħalla juża d-deroga mingħajr aktar dewmien.
            
         
               (9)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   B'deroga mill-Artikoli 41(b) u 45 tar-Regolament Delegat (UE) 2015/2446, it-tonn ippreparat jew ippreservat tal-kodiċi tan-NM 1604 14 prodott fil-Cape Verde minn ħut mhux oriġinanti għandu jitqies bħala li joriġina fil-Cape Verde skont l-Artikoli 2, 3 u 4 ta' dan ir-Regolament.
   Artikolu 2
   1.   Din id-deroga għandha tapplika għall-prodotti li jkunu ġew kemm esportati mill-Cape Verde kif ukoll iddikjarati għar-rilaxx għaċ-ċirkolazzjoni libera fl-Unjoni matul il-perjodu mill-10 ta' Ġunju 2017 sa:
   
               (a)
            
            
               l-10 ta' Ġunju 2018 jew,
            
         
               (b)
            
            
               jekk il-Ftehim ta' Sħubija Ekonomika bejn l-Unjoni u l-Afrika tal-Punent inizjalat fit-30 ta' Ġunju 2014 (“l-FSE”) jidħol fis-seħħ fl-10 ta' Ġunju 2018 jew qabel, il-jum immedjatament qabel id-data tad-dħul fis-seħħ tiegħu.
            
         2.   Id-deroga għandha tapplika għall-prodotti sal-kwantità annwali elenkata fl-Anness.
   3.   L-applikazzjoni ta' din id-deroga hija soġġetta għall-konformità mal-kundizzjonijiet stabbiliti fl-Artikolu 43 tar-Regolament Delegat (UE) 2015/2446.
   Artikolu 3
   Il-kwantitajiet stipulati fl-Anness ta' dan ir-Regolament għandhom ikunu ġestiti b'konformità mal-Artikoli 49 sa 54 tar-Regolament ta' Implimentazzjoni (UE) 2015/2447 li jirregolaw il-ġestjoni tal-kwoti tariffarji.
   Artikolu 4
   Id-deroga qed tingħata bil-kundizzjonijiet li ġejjin:
   
               (1)
            
            
               L-awtoritajiet doganali tal-Cape Verde għandhom jieħdu l-passi neċessarji sabiex iwettqu kontrolli kwantitattivi fuq l-esportazzjonijiet tal-prodotti msemmijin fl-Artikolu 1.
            
         
               (2)
            
            
               Dan li ġej għandu jitniżżel fil-kaxxa 4 taċ-ċertifikati tal-oriġini tal-Formola A maħruġin mill-awtoritajiet kompetenti tal-Cape Verde skont dan ir-Regolament: “Deroga — ir-Regolament ta' Implimentazzjoni (UE) 2017/967”.
            
         
               (3)
            
            
               Kull tliet xhur, l-awtoritajiet kompetenti tal-Cape Verde għandhom jibagħtu lill-Kummissjoni dikjarazzjoni tal-kwantitajiet li għalihom ikunu nħarġu ċertifikati tal-oriġini tal-Formola A skont dan ir-Regolament u n-numri tas-serje ta' dawk iċ-ċertifikati.
            
         Artikolu 5
   Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Ġunju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 269, 10.10.2013, p. 1.
   
      (2)  Ir-Regolament (UE) Nru 978/2012 tal-Parlament Ewropew u tal-Kunsill tal-25 ta' Ottubru 2012 li japplika skema ta' preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (ĠU L 303, 31.10.2012, p. 1).
   
      (3)  Ir-Regolament Delegat tal-Kummissjoni (UE) 2015/2446 tat-28 ta' Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 1).
   
      (4)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
   
      ANNESS
      
                  Numru tal-ordni
               
               
                  Kodiċi tan-NM
               
               
                  Kodiċi TARIC
               
               
                  Deskrizzjoni tal-prodotti
               
               
                  Perjodi
               
               
                  Il-kwantità annwali (il-piż nett f'tunnellati)
               
            
                  09.1602
               
               
                  ex 1604 14 31 
                  1604 14 36 
               
               
                  10
               
               
                  Fletti tat-tonn ippreparati jew ippreservati (Thunnus albacares)
               
               
                  Mill-10.6.2017 sad-data determinata b'konformità mal-Artikolu 2(1)(a) u (b)
               
               
                  5 000